CELEX: 
Language: lt
Date: 2021-04-21 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl tvarumo rizikos integravimo į draudimo ir perdraudimo įmonių valdymą iš dalies keičiamas Deleguotasis reglamentas (ES) 2015/35

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Šis reglamentas yra platesnės Komisijos iniciatyvos dėl darnaus vystymosi dalis. Juo nustatomas pagrindas ES sistemai, pagal kurią tvarumo aspektai tampa neatskiriama finansų sistemos dalimi, siekiant padėti pertvarkyti Europos ekonomiką į žalesnę, atsparesnę žiedinę sistemą, atitinkančią Europos žaliojo kurso
                  1
                tikslus.
            
            
               Priėmus 2016 m. Paryžiaus susitarimą dėl klimato kaitos ir Jungtinių Tautų darnaus vystymosi tikslų (DVT) darbotvarkę iki 2030 m., Tvaraus augimo finansavimo veiksmų plane Komisija paskelbė apie ketinimą paaiškinti tvarumo integravimą į vadinamąsias patikėtinio pareigas sektoriniuose teisės aktuose. Komunikate „Europos žaliasis kursas“ patvirtinama, kad, siekiant finansų ir kapitalo srautus nukreipti į žaliąsias investicijas ir išvengti neišnaudojamo turto, reikalingi ilgalaikiai signalai. Siekti šio konkretaus tikslo padės šis reglamentas.
            
            
               Komisijos deleguotuoju reglamentu (ES) 2015/35
                  2
                yra įgyvendinama Direktyva 2009/138/EB, be kita ko, patikslinant draudimo ir perdraudimo įmonėms taikomus valdymo, interesų konfliktų ir rizikos valdymo reikalavimus. 
            
            
               Šis reglamentas grindžiamas Europos draudimo ir profesinių pensijų institucijos (EIOPA) techninėmis rekomendacijomis
                  3
               . Techninėse rekomendacijose daroma išvada, kad reikia papildomų paaiškinimų dėl tvarumo rizikos ir tvarumo veiksnių integravimo į Komisijos deleguotąjį reglamentą (ES) 2015/35, ir nurodomos konkrečios su tuo susijusios nuostatos. 
            
            
               Šiuo reglamentu ir kitais sektoriniais deleguotaisiais aktais, kuriais pritaikomos taisyklės dėl patikėtinio pareigų ir tinkamumo vertinimų, dar labiau sustiprinamas Reglamentas dėl su tvarumu susijusios informacijos atskleidimo finansinių paslaugų sektoriuje
                  4
               , Reglamentas dėl ES prisitaikymo prie klimato kaitos lyginamųjų indeksų, ES su Paryžiaus klimato susitarimu suderintų lyginamųjų indeksų ir su tvarumu susijusios lyginamųjų indeksų informacijos atskleidimo
                  5
                ir Reglamentas dėl ES tvarios veiklos taksonomijos
                  6
               . Šiomis taisyklėmis tvarumo aspektai nuosekliai integruojami į investavimo, konsultavimo ir informacijos atskleidimo procesus visuose sektoriuose. Tomis taisyklėmis aplinkos, socialiniai ir valdymo (tvarumo) aspektai įtvirtinami kaip neatskiriama finansų sistemos dalis, siekiant padėti pertvarkyti Europos ekonomiką į žalesnę, taikančią mažo anglies dioksido kiekio technologijas, atsparesnę, efektyviai išteklius naudojančią žiedinę sistemą.
            
            
               2.KONSULTACIJOS PRIEŠ PRIIMANT AKTĄ
            
            
               2018 m. liepos 24 d. Komisija paprašė EIOPA pateikti technines rekomendacijas dėl deleguotųjų aktų, priimtų pagal Direktyvą 2009/138/ES, galimų pakeitimų, susijusių su tvarumo rizikos ir tvarumo veiksnių integravimu. 2019 m. gegužės 3 d. EIOPA paskelbė galutinę techninių rekomendacijų Komisijai ataskaitą. Rekomendacijose atsižvelgta į suinteresuotųjų subjektų, įskaitant EIOPA draudimo ir perdraudimo suinteresuotųjų subjektų grupę, nuomones, pareikštas per viešas konsultacijas, vykusias nuo 2018 m. lapkričio 28 d. iki 2019 m. vasario 28 d. Jos apima sąnaudų ir naudos analizę. 
            
            
               2019 m. lapkričio 22 d. Komisijos tarnybos pradėjo konsultacijas raštu su Bankininkystės, mokėjimų ir draudimo ekspertų grupe (E02885). Į ekspertų grupės pastabas tinkamai atsižvelgta.
            
            
               Vadovaujantis geresnio reglamentavimo principais, 2020 m. birželio 8 d. – liepos 6 d. šio reglamento projektas Komisijos svetainėje buvo skelbiamas viešai kviečiant teikti grįžtamąją informaciją. Deramai apsvarsčius atsiliepimus, į tekstą įtraukta papildomų pakeitimų.
            
            
               3.DELEGUOTOJO AKTO TEISINIAI ASPEKTAI
            
            
               Šio reglamento teisinis pagrindas nustatytas Direktyvos 2009/138/EB 50 straipsnio 1 dalies a ir b punktuose ir 135 straipsnio 1 dalies a punkte. 
            
            
               Į šį reglamentą įtraukti toliau nurodyti Reglamento (ES) 2015/35 pakeitimai.
            
            
               1 straipsnio 1 punkte pateikiamos trys apibrėžtys. Pirma, apibrėžiami tvarumo veiksniai, darant nuorodą į Reglamento (ES) 2019/2088 2 straipsnį. Antra, apibrėžiama tvarumo rizika, laikantis Reglamente (ES) 2019/2088 pateiktos tos rizikos apibrėžties. Trečia, apibrėžiami tvarumo prioritetai, derinant su tos sąvokos apibrėžtimi, tuo pačiu metu nustatoma Deleguotajame reglamente (ES) 2017/2359
                  7
               , ir laikantis tos sąvokos apibrėžties, tuo pačiu metu nustatomos Deleguotajame reglamente (ES) 2017/565
                  8
               .
            
            
               1 straipsnio 2 punkte reikalaujama, kad draudimo ir perdraudimo įmonės į tvarumo riziką atsižvelgtų valdydamos riziką.
            
            
               1 straipsnio 3 punktu tvarumo rizikos nustatymas ir vertinimas įtraukiamas į draudimo ir perdraudimo įmonių rizikos valdymo funkciją vykdančių asmenų užduotis.
            
            
               1 straipsnio 4 punktu reikalaujama, kad draudimo ir perdraudimo įmonių aktuarinę funkciją vykdantys asmenys į tvarumo riziką atsižvelgtų vertindami su įverčiais, panaudotais skaičiuojant techninius atidėjinius, susijusį neapibrėžtumą.
            
            
               1 straipsnio 5 punktu nustatoma, kad atlyginimų politika apima informaciją apie jos suderinamumą su tvarumo rizikos integravimu.
            
         
         
            
               1 straipsnio 6 punktu reikalaujama, kad į tvarumo riziką būtų atsižvelgiama įgyvendinant rizikos ribojimo principą.
            
            
               Šio reglamento 2 straipsniu nustatoma, kad jis turi būti taikomas praėjus 12 mėnesių nuo paskelbimo Europos Sąjungos oficialiajame leidinyje.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 04 21
            
            
               kuriuo dėl tvarumo rizikos integravimo į draudimo ir perdraudimo įmonių valdymą iš dalies keičiamas Deleguotasis reglamentas (ES) 2015/35
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II)
                  9
               , ypač į jos 50 straipsnio 1 dalį ir 135 straipsnio 1 dalies a punktą,
            
            
               kadangi:
            
            
               (1)perėjimas prie mažo anglies dioksido kiekio technologijų, tvaresnės, efektyviai išteklius naudojančios žiedinės ekonomikos atsižvelgiant į darnaus vystymosi tikslus yra labai svarbus siekiant užtikrinti ilgalaikį Sąjungos ekonomikos konkurencingumą. 2016 m. Sąjunga sudarė Paryžiaus susitarimą
                  10
               . Paryžiaus susitarimo 2 straipsnio 1 dalies c punkte nustatytas tikslas aktyviau imtis kovos su klimato kaita veiksmų, be kita ko, užtikrinant, kad skiriamas finansavimas atitiktų išmetamo šiltnamio efektą sukeliančių dujų kiekio mažėjimo trajektoriją ir klimato kaitos poveikiui atsparų vystymąsi;
            
            
               (2)pripažindama tą iššūkį, 2019 m. gruodžio mėn. Komisija pateikė Europos žaliąjį kursą
                  11
               . Tas žaliasis kursas yra nauja augimo strategija, kuria siekiama pertvarkyti Sąjungą į teisingą ir klestinčią visuomenę, pasižyminčią modernia, efektyviai išteklius naudojančia ir konkurencinga ekonomika, kurioje 2050 m. visai nebus grynojo išmetamo šiltnamio efektą sukeliančių dujų kiekio, o ekonomikos augimas bus atsietas nuo išteklių naudojimo. Tam taip pat reikia duoti aiškius, ilgalaikius signalus, siekiant orientuoti investuotojus, išvengti neišnaudojamo turto ir pritraukti tvarų finansavimą;
            
            
               (3)2018 m. kovo mėn. Komisija paskelbė Tvaraus augimo finansavimo veiksmų planą
                  12
                ir jame išdėstė plataus užmojo ir išsamią tvaraus finansavimo strategiją. Vienas iš tame veiksmų plane nustatytų tikslų – nukreipti kapitalo srautus į tvarias investicijas, kad būtų pasiektas darnus ir integracinis augimas. 2018 m. gegužės mėn. paskelbtas vėlesnių teisėkūros iniciatyvų poveikio vertinimas
                  13
                parodė, kad reikia paaiškinti, jog draudimo ir perdraudimo įmonės, vykdydamos savo pareigas draudėjams, turėtų atsižvelgti į tvarumo veiksnius. Todėl draudimo ir perdraudimo įmonės turėtų nuolat vertinti ne tik visą atitinkamą finansinę riziką, bet ir visą atitinkamą tvarumo riziką, kuri nurodyta Europos Parlamento ir Tarybos reglamente (ES) 2019/2088
                  14
                ir kuri, jei kiltų, galėtų padaryti realų ar galimą reikšmingą neigiamą poveikį investicijos arba įsipareigojimo vertei. Komisijos deleguotajame reglamente (ES) 2015/35
                  15
                nėra aiškios nuorodos į tvarumo riziką. Dėl šios priežasties ir siekiant užtikrinti, kad valdymo sistema būtų tinkamai įgyvendinama ir jos būtų laikomasi, būtina paaiškinti, kad draudimo ir perdraudimo įmonių valdymo sistema ir tų įmonių bendrųjų mokumo poreikių vertinimas turėtų atspindėti tvarumo riziką; 
            
            
               (4)todėl draudimo įmonės, kurios atskleidžia pagrindinį neigiamą poveikį tvarumo veiksniams pagal Reglamentą (ES) 2019/2088, taip pat turėtų pritaikyti su ta atskleidžiama informacija susijusius procesus, sistemas ir vidaus kontrolės priemones; 
            
            
               (5)atsižvelgiant į Komisijos užmojus užtikrinti, kad su klimatu ir aplinka susijusi rizika būtų valdoma ir integruojama į finansų sistemą, ir į atlyginimų politikos svarbą užtikrinant, kad draudimo ir perdraudimo įmonių darbuotojai veiksmingai valdytų riziką, nustatytą pagal rizikos valdymo sistemą, draudimo ir perdraudimo įmonių atlyginimų politikoje turėtų būti pateikta informacija apie tai, kaip toje politikoje atsižvelgiama į tvarumo rizikos integravimą į rizikos valdymo sistemą;
            
            
               (6)pagal Direktyvos 2009/138/EB 132 straipsnyje nustatytą rizikos ribojimo principą reikalaujama, kad draudimo ir perdraudimo įmonės investuotų tik į turtą, kurio riziką jos gali tinkamai nustatyti, vertinti, stebėti, valdyti, kontroliuoti ir pranešti apie ją. Siekiant užtikrinti, kad draudimo ir perdraudimo įmonės veiksmingai valdytų su klimatu ir aplinka susijusią riziką, įgyvendinant rizikos ribojimo principą reikėtų atsižvelgti į tvarumo riziką, o draudimo ir perdraudimo įmonės savo investavimo procese turėtų atspindėti savo klientų tvarumo prioritetus, į kuriuos atsižvelgiama produktų patvirtinimo procese;
            
            
               (7)todėl Deleguotasis reglamentas (ES) 2015/35 turėtų būti atitinkamai iš dalies pakeistas;
            
            
               (8)priežiūros institucijoms ir draudimo ir perdraudimo įmonėms turėtų būti suteikta pakankamai laiko prisitaikyti prie naujų šiame reglamente nustatytų reikalavimų. Todėl jo taikymas turėtų būti atidėtas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
         
         
            
               Deleguotojo reglamento (ES) 2015/35 pakeitimai
            
            
               Deleguotasis reglamentas (ES) 2015/35 iš dalies keičiamas taip:
            
            
               (1)1 straipsnyje įterpiami 55c–55e punktai:
            
            
               „55c.
                     tvarumo rizika – aplinkos, socialinis ar valdymo įvykis ar situacija, kuris (-i), jei įvyktų, galėtų padaryti realų ar galimą neigiamą poveikį investicijos vertei arba įsipareigojimo vertei;
            
            
               55d.
                     tvarumo veiksniai – tvarumo veiksniai, apibrėžti Europos Parlamento ir Tarybos reglamento (ES) 2019/2088* 2 straipsnio 24 punkte;
            
            
               55e. tvarumo prioritetai – kliento arba potencialaus kliento pasirinkimas, ar į jo investiciją turi būti įtraukta ir, jei taip, kokiu mastu turi būti įtraukta viena ar daugiau šių finansinių priemonių:
            
            
               a)
                     finansinė priemonė, dėl kurios klientas arba potencialus klientas nusprendžia, kad tam tikra mažiausia procentinė dalis turi būti investuota į aplinkos atžvilgiu tvarias investicijas, apibrėžtas Europos Parlamento ir Tarybos reglamento (ES) 2020/852** 2 straipsnio 1 punkte;
            
            
               b)
                     finansinė priemonė, dėl kurios klientas arba potencialus klientas nusprendžia, kad tam tikra mažiausia procentinė dalis turi būti investuota į tvarias investicijas, apibrėžtas Reglamento (ES) 2019/2088 2 straipsnio 17 punkte;
            
            
               c)
                     finansinė priemonė, kuria atsižvelgiama į pagrindinį neigiamą poveikį tvarumo veiksniams, kai tą atsižvelgimą rodančius kokybinius ar kiekybinius elementus nustato klientas arba potencialus klientas;
            
            
               ___________
            
            
               *
                     2019 m. lapkričio 27 d. Europos Parlamento ir Tarybos reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).
            
            
               **
                     2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13).“;
            
            
               (2)260 straipsnis iš dalies keičiamas taip:
            
            
               (a)1 dalies a punkto i papunktis pakeičiamas taip:
            
            
               „i)
                     veiksmai, kurių turi imtis draudimo ar perdraudimo įmonė, kad įvertintų ir valdytų nuostolių riziką arba riziką, susijusią su nepalankiais draudimo ir perdraudimo įsipareigojimų vertės pokyčiais, kurių priežastis – netinkamos kainų nustatymo ir atidėjinių sudarymo prielaidos dėl vidaus ar išorės veiksnių, įskaitant tvarumo riziką;“;
            
            
               (b)1 dalies c punktas papildomas vi punktu:
            
            
               „vi)
                     veiksmai, kurių turi imtis draudimo ar perdraudimo įmonė siekdama užtikrinti, kad su investicijų portfeliu susijusi tvarumo rizika būtų tinkamai nustatyta, vertinama ir valdoma.“;
            
            
               (c)įterpiama 1a dalis:
            
            
               „1a.
                     Draudimo ir perdraudimo įmonės į savo 1 dalies a ir c punktuose nurodytą politiką ir atitinkamais atvejais į 1 dalyje nurodytą kitų sričių politiką integruoja tvarumo riziką.“; 
            
            
               (3)269 straipsnis iš dalies keičiamas taip:
            
         
         
            
               (a)1 dalies e punktas pakeičiamas taip:
            
            
               „e)
                     nustatyti ir įvertinti atsirandančią naują riziką ir tvarumo riziką.“;
            
            
               (b)įterpiama 1a dalis:
            
            
               „1a.
                     Atsirandanti nauja rizika ir tvarumo rizika, nurodyta 1 dalies e punkte ir nustatyta rizikos valdymo funkciją vykdančių asmenų, yra rizikos, nurodytos 262 straipsnio 1 dalies a punkte, dalis.“;
            
            
               (4)272 straipsnio 6 dalies b punktas pakeičiamas taip:
            
            
               „b)
                     poveikį, kurį daro infliacija, teisinė rizika, tvarumo rizika, įmonės portfelio sudėties pasikeitimas ir sistemos, kurias naudojant didinamos arba mažinamos draudėjų mokamos įmokos, priklausomai nuo jų draudimo išmokų istorijos (bonus-malus sistemos), arba panašios sistemos, įgyvendinamos konkrečiose vienodos rizikos grupėse;“;
            
            
               (5)275 straipsnis papildomas 4 dalimi:
            
            
               „4.
                     Atlyginimų politika apima informaciją apie tai, kaip joje atsižvelgiama į tvarumo rizikos integravimą į rizikos valdymo sistemą.“;
            
            
               (6)I antraštinės dalies IX skyrius papildomas 6 skirsniu:
            
            
               „6 SKIRSNIS 
            
            
               Investicijos
            
            
            
               275a straipsnis
            
            
               Tvarumo rizikos integravimas įgyvendinant rizikos ribojimo principą
            
            
               1.
                     Nustatydamos, vertindamos, stebėdamos, valdydamos, kontroliuodamos riziką, kylančią dėl investicijų, kaip nurodyta Direktyvos 2009/138/EB 132 straipsnio 2 dalies pirmoje pastraipoje, taip pat pranešdamos apie ją ir atlikdamos jos vertinimus, draudimo ir perdraudimo įmonės atsižvelgia į tvarumo riziką.
            
            
               2.
                     Taikydamos 1 dalį, draudimo ir perdraudimo įmonės atsižvelgia į savo investavimo strategijos ir sprendimų galimą ilgalaikį poveikį tvarumo veiksniams ir atitinkamais atvejais ta draudimo įmonės strategija ir tie jos sprendimai atspindi jos klientų tvarumo prioritetus, į kuriuos atsižvelgiama produktų patvirtinimo procese, nurodytame Komisijos deleguotojo reglamento (ES) 2017/2358*** 4 straipsnyje.
            
            
               ___________
            
            
               ***
                     2017 m. rugsėjo 21 d. Komisijos deleguotasis reglamentas (ES) 2017/2358, kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (OL L 341, 2017 12 20, p. 1).“
            
            
               2 straipsnis
            
            
               Įsigaliojimas ir taikymas
            
         
         
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo [Leidinių biuro prašoma įrašyti datą, kuri yra 12 mėnesių po paskelbimo].
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 04 21
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Europos žaliasis kursas“ (COM(2019) 640 final).
               
               
                  
                     (2)
                  
                        2014 m. spalio 10 d. Komisijos deleguotasis reglamentas (ES) 2015/35, kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 12, 2015 1 17, p. 1).
               
               
                  
                     (3)
                  
                        Galutinė ataskaita: EIOPA techninės rekomendacijos dėl tvarumo rizikos ir veiksnių integravimo į deleguotuosius aktus pagal direktyvą „Mokumas II“ ir Draudimo produktų platinimo direktyvą (EIOPA-BoS-19/172).
               
               
                  
                     (4)
                  
                        2019 m. lapkričio 27 d. Europos Parlamento ir Tarybos Reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).
               
               
                  
                     (5)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2089, kuriuo dėl ES prisitaikymo prie klimato kaitos lyginamųjų indeksų, ES su Paryžiaus susitarimu suderintų lyginamųjų indeksų ir su tvarumu susijusios lyginamųjų indeksų informacijos atskleidimo iš dalies keičiamas Reglamentas (ES) 2016/1011 (OL L 317, 2019 12 9, p. 17).
               
               
                  
                     (6)
                  
                        Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13).
               
               
                  
                     (7)
                  
                        2017 m. rugsėjo 21 d. Komisijos deleguotasis reglamentas (ES) 2017/2359, kuriuo Europos Parlamento ir Tarybos direktyva (ES) 2016/97 papildoma draudimo principu pagrįstų investicinių produktų platinimui taikomais informavimo reikalavimais ir veiklos vykdymo taisyklėmis (OL L 341, 2017 12 20, p. 8.).
               
               
                  
                     (8)
                  
                        2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).
               
               
                  
                     (9)
                  
                        OL L 335, 2009 12 17, p. 1.
               
               
                  
                     (10)
                  
                        2016 m. spalio 5 d. Tarybos sprendimas (ES) 2016/1841 dėl Paryžiaus susitarimo, priimto pagal Jungtinių Tautų bendrąją klimato kaitos konvenciją, sudarymo Europos Sąjungos vardu (OL L 282, 2016 10 19, p. 1).
               
               
                  
                     (11)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Europos žaliasis kursas“ (COM(2019) 640 final).
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        2019 m. lapkričio 27 d. Europos Parlamento ir Tarybos Reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).
               
               
                  
                     (15)
                  
                        2014 m. spalio 10 d. Komisijos deleguotasis reglamentas (ES) 2015/35, kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 12, 2015 1 17, p. 1).